BRATISLAVA. Z neurochirurgickej kliniky Nemocnice L. Dérera na bratislavských Kramároch odchádzajú štyria lekári. V súčasnosti im plynie dvojmesačná výpovedná lehota. Dôvodom majú byť nezhody s vedením kliniky, informovala televízia Markíza.
"Jeden z nich je atestovaný lekár, ostatní traja lekári sú zatiaľ neatestovaní. Pacientov však môžeme ubezpečiť, že poskytovanie zdravotnej starostlivosti na pracovisku Neurochirurgickej kliniky LF UK, SZU a UNB je realizované v plnom rozsahu," uviedla hovorkyňa Univerzitnej nemocnice Bratislava (UNB) Eva Kliská.
Vedenie nemocnice robí podľa jej slov všetky potrebné kroky k tomu, aby zlepšovalo podmienky na prácu lekárov a ostatných zdravotníckych pracovníkov.
Situáciu sleduje aj ministerstvo zdravotníctva. Vedenie kliniky ho ubezpečilo, že zdravotná starostlivosť je zabezpečená.Prečítajte si tiež:Čítajte
"S vedením nemocnice zároveň analyzujeme aj rozšírenie lôžkového fondu neurochirurgie, takisto investujeme do nemocníc formou kapitálových výdavkov, už čoskoro bude na klinike nová RTG technika a postupne ďalšie nové prístrojové vybavenie. Zároveň kontinuálne pracujeme na tom, aby sa podmienky na prácu lekárov a ďalších zdravotníckych pracovníkov zlepšovali," reagovala hovorkyňa rezortu Zuzana Eliášová.
Klinika na Kramároch je vrcholovým neurochirurgickým pracoviskom v SR s pre- a postgraduálnym doškoľovaním lekárov a sestier.